**FELMÉRÉS A MAGYAR KÖZÉPISKOLÁS DIÁKOK JOGVÉDETT DIGITÁLIS TARTALMAKKAL KAPCSOLATOS SZOKÁSAIRÓL ÉS ATTITŰDJEIRŐL**

**(A kutatási eredmények összefoglalása)**

A Hamisítás Elleni Nemzeti Testület (HENT) 2015. június 1-16. között országos felmérést végzett a hazai középiskolákban, amely a diákoknak a szerzői jogi védelem alatt álló tartalmakkal és a hamisított termékekkel kapcsolatos attitűdjeit és használati szokásait, valamint a termékhamisításra vonatkozó tapasztalatait vizsgálta. A testület e kutatás segítségével kívánt tájékozódni a középiskolások szokásaiban, attitűdjeiben 2011 óta bekövetkezett változásokról. Ennek érdekében megbízta a 2011. évi, hasonló tárgyú felmérés készítőjét, a Free Association Research Kft.-t az új szempontokkal is kiegészített vizsgálat elvégzésével.

A felmérés keretében alkalmazott minta a 16. életévüket betöltött magyar középiskolásokat[[1]](#footnote-1) reprezentálja. Az adatfelvétel módja online, önkitöltős kérdőív segítségével végzett, anonim adatfelvétel volt.[[2]](#footnote-2) A kérdőívre 235 középiskolából 7978 értékelhető válasz érkezett.

**AKTÍV INTERNETHASZNÁLAT**

Az internet **a középiskolás diákok életében központi szerepet tölt be**. Az okostelefonok széleskörű térnyerésének köszönhetően a középiskolások internethasználatában a mobiltelefon-készülékek aránya (83%) 2015-ben már meghaladta a számítógépekét (81%). Ebben a nők szerepe kiemelendő, akiknek 90%-a használ mobiltelefont internetezésre, míg a férfiak esetében ez az arány alacsonyabb, 75%. A diákok alig több mint negyede (28%) vesz igénybe tabletet erre a célra. Az internetes tartalmak mobileszközökkel való elérésének fejlődő tendenciáját nagyban támogatja az is, hogy a mobil tarifacsomagok többsége már tartalmaz adatforgalmat, illetve a szabadon igénybe vehető wifi-hálózatok száma is nőtt.

A világháló **a szórakozás, a kapcsolattartás és az információszerzés elengedhetetlen eszköze**. Az internetet a diákok 4/5-e használja zenehallgatásra vagy filmnézésre. Hasonlóan magas arányt képviselnek azok, akik az internetes platformokon futó kommunikációs csatornákat veszik igénybe (chat, fórum, közösségi oldalak). Az internet a szórakozás egyéb módjait is szolgálja, így például játékra használja a középiskolások fele (férfiak 67%, nők 29%). A tanulási célú felhasználást a diákok fele említi meg, de az ilyen célú felhasználás inkább a nőkre jellemző, mint a férfiakra (58%, illetve 45%). A tanuláshoz, az iskolából kapott feladatok megoldásához kötött internethasználatot csak a diákok 1/5-e tartja rendszeresnek, a többség (72%) inkább alkalmi felhasználónak tekinti magát ebből a szempontból.

Az internet használata 2011-hez képes[[3]](#footnote-3) számos területen szignifikánsan növekedett. **A zenehallgatás, filmnézés esetében figyelhető meg a legjelentősebb növekedés** (68%-ról 82%-ra), továbbá a kapcsolattartás, azaz a chatelés, fórumozás, közösségi oldalak terén is 10%-os (66%-ról 76%-ra) emelkedés regisztrálható. Örvendetes változás, hogy tanulási céllal a diákoknak növekvő hányada, már 54%-a veszi igénybe (2011: 49%) a világhálót.

|  |
| --- |
| **Milyen célra használod az internetet?**  Adatok %-ban |
|   | 2011 | 2015 |
| Teljes minta | (8464) | (4591) |
| Filmeket, zenéket nézek/hallgatok | 68 | 82 |
| Chatelek, fórumozok, közösségi oldalakat látogatok | 66 | 76 |
| Tanulásra használom | 49 | 54 |
| Letöltök dolgokat, amik érdekelnek/tetszenek | 53 | 54 |
| Elolvasom az aktuális híreket, e-maileket, alapvető információkat szerzek be | 52 | 49 |
| Játszom | 40 | 47 |
| Egyéb | 8 | 6 |

Az internetezéssel töltött időn belül 2015-ben egyharmados súlyt képvisel a kapcsolattartás, a közösségi kommunikáció, a film-, zenefogyasztás „részesedése” egynegyedet tesz ki, a tanulásra pedig az internetezéssel töltött idő több mint egytizede jut.

Az interneten elérhető tartalmak közül változatlanul **a zenék és a filmek a legkeresettebbek** (88%, illetve 82%), játékokat a diákok 42%-a keres (férfiak körében 63%, nők esetében 21%). A nemek között jelentős a különbség a szoftverek esetében is – a férfiak 35%-a, míg a nőknek mindössze 7%-a keres ilyen tartalmat. Az internetes tartalmak közül 2011 és 2015 között a 17 évesnél idősebbek körében a kereslet a filmek iránt nőtt a legnagyobb mértékben, 10%-kal (72%-ról 82%-ra).

|  |
| --- |
| **Milyen tartalmakat keresel az interneten ?** Adatok %-ban |
|  | 2011 | 2015 |
| Teljes minta | (8464) | (4591) |
| Zenét | 84 | 87 |
| Filmet | 72 | 82 |
| Fotókat, képeket | 55 | 55 |
| Játékot | 38 | 43 |
| Szoftvert | 30 | 23 |
| E-bookot | 10 | 11 |
| Egyebet | 22 | 24 |

**FILMFOGYASZTÁSI SZOKÁSOK**

**A filmfogyasztásban a streamelés és a letöltés egyaránt jelen van**. A filmeket kereső diákok 43%-a mindkét módszert alkalmazza, de ma már majdnem ugyanekkora súlyt képviselnek azok, akik csak streamelés útján néznek filmeket az interneten (38%). A nők körében népszerűbb a streaming jellegű fogyasztás, a férfiaknál a streamelők csoportja fele ekkora (27%-os) súlyt képvisel, tehát esetükben a letöltés igénye erőteljesebb. A letöltés fokozatos háttérbe szorulását jelzi, hogy a filmeket letöltéssel birtokló diákok aránya 2011 és 2015 között a 17 éveseknél idősebbek körében jelentősen, mintegy 15%-kal, 78%-ról 63%-ra csökkent.

|  |
| --- |
| **Melyik állítás igaz rád a filmekkel kapcsolatban ?** Adatok %-ban |
|   | 2011 | 2015 |
| Filmet keresők | (6086) | (3760) |
| Előbb le szoktam tölteni saját gépre és úgy nézem meg | 38 | 18 |
| Nem szoktam letölteni, csak megnézem a neten (stream) | 21 | 36 |
| Mindkettő előfordul | 40 | 45 |
| NT/NV | 0 | 1 |

A megkérdezett diákok körében **a filmek letöltésének legelterjedtebb módszere változatlanul a torrentezés**; 81% ezt a módszert alkalmazza, elsősorban a férfiak (87%). A nők ezzel szemben magasabb arányban (29%) veszik igénybe a felkínált letöltési linkeket; ez a férfiak esetében csak 19%. A torrent vezető szerepe egyébként a nők körében is tetten érhető, 74%-os. A torrentet használók aránya − a 17 évesnél idősebbeknél − gyakorlatilag nem változott a négy évvel ezelőttihez képest, míg a letöltési linkek használatát tekintve kisebb csökkenés mutatható ki (28%-ról 24%-ra). Fontos ugyanakkor, hogy a torrent, mint letöltési technológia, nem kizárólagosan a jogvédett tartalmak fizetés nélkül történő beszerzésének eszköze. Léteznek olyan filmes anyagok, amelyek szabadon terjeszthetőek, illetve ingyenesen beszerezhetőek ezen az úton. Igaz ez természetesen bizonyos zenei és szoftver tartalmakra is.

|  |
| --- |
| **Hogyan szoktál filmeket letölteni ?** Adatok %-ban |
|  | 2011 | 2015 |
| Filmet letöltők | (4769) | (2367) |
| Torrentezni szoktam | 85 | 84 |
| Fórumok, letöltést kínáló oldalak linkjeit használom | 28 | 24 |
| Más fájlcserélőt használok | 15 | 12 |
| Fizetek érte | 7 | 6 |

A **streamelt filmek elsődleges forrásai a nagy videomegosztó portálok**, az ilyen megoldást választó diákok 75%-a veszi ezeket igénybe. A válaszadók 70%-a használ filmekre szakosodott, ingyenes oldalakat is. Az összehasonlító minta adatai szerint 2011-hez képest a streamelők megnövekedett csoportján belül **az ismert videomegosztók (pl. Youtube, Inda) látogatottsága jelentősen**, mintegy 20%-kal, 56%-ról 75%-ra **növekedett**, míg a filmekre szakosodott, ingyenes oldalaké 8%-kal, 78%-ról, 70%-ra csökkent.

|  |
| --- |
| **Hogyan szoktál filmeket nézni az interneten keresztül?** Adatok %-ban |
|  | 2011 | 2015 |
| Néznek filmet az interneten keresztül | (3741) | (3068) |
| Az ismert videomegosztó oldalakon (Youtube, Indavideo stb.) | 56 | 75 |
| Filmekre szakosodott, ingyenesen nézhető oldalakon | 78 | 70 |
| Tévés oldalakon (pl. UPC Horizon Go, HBO Go, Filmbox Live) | 0 | 11 |
| Filmekre szakosodott fizetős oldalakon | 6 | 8 |
| Egyéb módon | 8 | 8 |

**ZENEHALLGATÁSI SZOKÁSOK**

Zenei tartalmak fogyasztásakor **a diákok döntő többsége az előzetes zeneletöltés és a streamelés módszerét egyaránt használja**. A hazai zenehallgatás fontos jellemzője, hogy a középiskolásoknak mindössze 5%-a fizet a zeneletöltésért. A zenei tartalmak megszerzésének elterjedt, ingyenes módszere a fájlcserélés, amelyet alkalmazói nem tartanak torrentnek. 2011 és 2015 között az összehasonlítható minta körében a klasszikus torrent használati aránya ugyan 59%-ról 39%-ra csökkent, a felkínált letöltési linkeket szintén kevesebben használják, mint négy évvel ezelőtt, de ezzel egyidejűleg az ún. „más” fájlcserélőt használók aránya 36%-ról 47%-ra növekedett, azaz e módszerek népszerűbbé váltak.

|  |
| --- |
| **Hogyan szoktál zenéket letölteni?**  Adatok %-ban |
|  | 2011 | 2015 |
| Zenét letöltők | (5777) | (2980) |
|  |  |  |
| Fórumok, letöltést kínáló oldalak linkjeit használom | 44 | 40 |
| Torrentezni szoktam | 59 | 39 |
| Más fájlcserélőt használok | 36 | 47 |
| Fizetek érte  | 5 | 5 |

A streaming útján történő zenehallgatásban változatlanul **domináns szerepet tölt be a Youtube**, a válaszadók 90%-a ezt használja. Kedvező változás, hogy a megkérdezett **diákoknak már a 12%-a hallgat zenét szakosodott fizetős oldalakon**, amely az arány négy évvel ezelőtt mindössze 1% volt.

|  |
| --- |
| **Hogyan szoktál zenéket hallgatni az interneten keresztül?**  Adatok %-ban |
|  | 2011 | 2015 |
| Hallgatnak zenét az interneten keresztül | (5338) | (3240) |
| Az ismert videomegosztó oldalakon (Youtube, Indavideo stb.) | 93 | 90 |
| Zenékre szakosodott, ingyenesen hallgatható oldalakon | 24 | 25 |
| Webes rádión keresztül | 32 | 15 |
| Zenékre szakosodott fizetős oldalakon | 1 | 12 |
| Egyéb módon | 5 | 8 |

A **streamelt zenehallgatás nem kellően jól ismert** a hazai diákság körében: a válaszadók fele még nem hallott stream-alapú, legális, fizetős szolgáltatásokról. Az előfizetést teljesítő, aktív használók aránya jelenleg mindössze 4%-ot tesz ki, ugyanakkor majdnem háromszor nagyobb a próbahasználatra már regisztráltak csoportja (11%). Azoknak a diákoknak a körében, akik ismerik ezeket a szolgáltatásokat, a használók/nyitottak aránya magasabb, mint az elutasítóké.

**JÁTÉKOK ÉS SZOFTVEREK BESZERZÉSE**

A játékokat és a szoftvereket a diákok döntően fájlcserélőkről szerzik be, míg a letöltött fotók, képek több mint fele fórumokról, letöltést kínáló oldalakról származik. A játékok és a szoftverek beszerzési módja az elmúlt négy év alatt érdemben nem változott, csupán az ismerősöktől való beszerzés aránya csökkent jelentősebb mértékben.

|  |
| --- |
| **Hogyan jutsz hozzá általában az interneten a játékokhoz?** Adatok %-ban |
|   | 2011 | 2015 |
| Keresnek játékot az interneten | (3238) | (1679) |
| Fájlcserélőkről (pl. torrent) | 61 | 59 |
| Fórumokról, vagy letöltést kínáló oldalakról | 36 | 39 |
| Ismerősöktől kapok anyagokat | 43 | 27 |
| Fizetős FTP-n keresztül | 6 | 16 |
| SMSweben keresztül | 4 | 0 |

|  |
| --- |
| **Hogyan jutsz hozzá általában az interneten a szoftverekhez?** Adatok %-ban |
|   | 2011 | 2015 |
| Keresnek szoftvert az interneten | (2501) | (1032) |
| Fájlcserélőkről (pl. torrent) | 68 | 68 |
| Fórumokról, vagy letöltést kínáló oldalakról | 49 | 42 |
| Ismerősöktől kapok anyagokat | 42 | 26 |
| Fizetős FTP-n keresztül | 6 | 19 |
| Egyéb módon | 21 | 19 |

**SZERZŐI JOGI ISMERETEK, TUDATOSSÁG**

A torrent, a fájlcsere széleskörű használata ellenére **a diákok több mint fele legálisnak ítéli meg saját internetes letöltési gyakorlatát**. Ez a fajta elégedettség inkább jellemző a nőkre (60%), mint a férfiakra.

A diákok szervezett keretek között elsajátítható **szerzői jogi tudása az elmúlt időszakban bővült**. A korábbinál nagyobb (27%-os) arányban tanultak a szerzői jogról iskolai keretek, elsősorban informatikai vagy számítástechnikai tanórák keretei között. Az iskolai oktatást megnevezők aránya közel 10%-kal növekedett a 2011. évihez képest, emellett iskolán kívüli forrásból jutott információkhoz a diákok több mint 40%-a.

|  |
| --- |
| **Iskolai keretek között tanultál már a szerzői jogról?** Adatok %-ban  |
|  | 2011 | 2015 |
| Teljes minta | (8464) | (4591) |
| Igen | 18 | 27 |
| Az iskolában nem, de hallottam már róla | 50 | 43 |
| Nem, erről nem volt szó sosem és nem is hallottam róla | 32 | 28 |
| NT/NV | 1 | 2 |

A középiskolások több mint fele (58%) biztosnak ítélt szerzői jogi ismeretekkel rendelkezik, mert úgy véli, hogy **jól azonosítható az interneten, hogy mi a legális és az illegális tartalom**. A férfiak sokkal magabiztosabbak e téren (65%), mint a nők (52%). Van azonban a diákoknak egy olyan kisebb csoportja is (17%), amely bizonytalan tudással bír, és saját bevallása szerint egyáltalán nem képes a legális és az illegális források megkülönböztetésére.

A fájlmegosztó oldalak használatához kapcsolódó negatív következményekre kérdezve a diákok elsősorban a szankciókra asszociálnak (33%), illetve biztonsági aggályokat említenek (11%). Összességében a megkérdezettek nagy többsége (78%) a tevékenységet törvénytelennek ítéli meg, és a válaszadók közül 23%-ot ez visszatart a fájlmegosztók használatától. A diákoknak csak a 22%-a véli úgy, hogy a fájlmegosztó oldalak használata nem törvénytelen.

**A** **szerzői művek (zene, film, könyv) engedély nélküli másolását, terjesztését 10-ből 6 válaszadó büntethetőnek tartja**. Az idősebb diákok (20 éves kor felettiek) körében a büntethetőség társítása szignifikánsan magasabb (74%).

A legális beszerzési forrásokra való törekvés ugyan tetten érhető hozzáállás a diákok körében, de ma még csak kevesebb, mint 50%-uk vásárol − különböző rendszerességgel − eredeti terméket. A számítógépes játékok, filmek esetében az eredeti termékek fogyasztóinak aránya magasabb (49%, illetve 51%), míg az e-booknál alacsonyabb (39%). **A válaszadók több mint fele (56%) továbbra sem hajlandó a korábban letöltött tartalmak utólagos megvásárlására**. 10-ből 3 válaszadó esetében volt már erre példa, de ezen a téren nem mutatható ki érdemi elmozdulás a 4 évvel ezelőttihez képest.

A szerzői jogi tudatosság hiányosságait jelzi, hogy **a középiskolások 3/4-e nem fizetett még életében internetes letöltésért** legalább egy alkalommal. A férfiak esetében 36% azoknak az aránya, akik fizettek már, viszont a nők jelentősen elmaradnak (16%) ettől. Kedvező tendencia, hogy a 2011. évi helyzethez képest 5%-kal, 21%-ról 26%-ra növekedett a fizetők aránya.

**A fizetési hajlandóság alacsony foka az ingyenesen beszerezhető tartalmakkal is összefüggésben áll**. A diákoknak csak alig több mint 1/4-e lenne hajlandó fizetni az offline használatra is igénybe vehető digitális tartalmakért. A többség (76%) úgy nyilatkozott, hogy nem hajlandó a fizetésre addig, amíg rendelkezésére áll az ingyenes alternatíva. (E tekintetben nincs pozitív változás a 4 évvel ezelőttihez képest.)

Az alacsony színvonalú fizetési morál ellenére a válaszadó diákok nagy többsége, **közel 2/3-a helyesli a zenei előadók jogdíj formájában történő javadalmazását**, amennyiben sikeres dalokkal jelennek meg. Mindazonáltal 70%-os súlyt képviselnek azok, akik nem tudnak arról, hogy az adathordozók ára jogdíjat is tartalmaz. (E tekintetben nem történt javulás 2011-hez képest.) A diákok azon kisebb csoportja, amely értesült a jogdíjak adathordozókba építéséről nem helyesli (60%) az illegálisan megszerzett tartalmak legalizálását az üres adathordozók árába épített díjon keresztül. Az elutasítás mértéke enyhe növekedést mutat.

**TERMÉKHAMISÍTÁS**

A termékhamisítás **a diákok által** **jól ismert jelenség**. A válaszadók háromnegyede találkozott már hamis termékekkel, azaz hamisított cipővel, ruhával, valamint illatszerrel. A forgalmazás legismertebb csatornái véleményük szerint az internet és a piacok. **Háromnegyedük tudatában van a hamis termékek egészségkárosító hatásának, illetve annak, hogy ezek forgalmazása bűncselekmény és a gyártók bevételtől esnek el**.

|  |
| --- |
| **Milyen hamis termékekkel találkoztál már?** Adatok %-ban  |
|  | 2011 | 2015 |
| Teljes minta | (8464) | (4591) |
| Cipő | 82 | 79 |
| Ruha | 83 | 77 |
| Illatszer | 75 | 74 |
| Játék | 67 | 66 |
| Elektronikai cikk | 59 | 63 |
| CD/DVD | 66 | 57 |
| Szoftver | 57 | 57 |
| Élelmiszer | 39 | 41 |
| Gyógyszer | 23 | 29 |
| egyik sem | 6 | 8 |

A ruházati termékek terén **a márka a középiskolások fele számára fontos**. Érdekes módon a nők kevesebb jelentőséget tulajdonítanak a márkajelzésnek, mint a férfiak.

|  |
| --- |
| **Fontos számodra, hogy márkás legyen a ruha, cipő, amit viselsz?** Adatok %-ban  |
|  | 2011 | 2015 |
| Teljes minta | (8464) | (4591) |
| Igen | 45 | 45 |

A hamistermékekkel kapcsolatos attitűdöt jellemzi, hogy a diákok majdnem **fele nem tartja fontosnak az eredetiséget**, és nem zavarja, ha a márkás termék nem eredeti. A nők körében nagyobb a jogtalanul logózott cikkek elfogadottsága.

|  |
| --- |
| **Fontos számodra, hogy ha márkás terméket használsz/viselsz, eredeti legyen?**Adatok %-ban  |
|  | 2011 | 2015 |
| Teljes minta | (8464) | (4591) |
| Igen, fontos | 55 | 55 |
| Nem, ha a hamison nem lehet észrevenni, hogy nem eredeti | 22 | 20 |
| Egyáltalán nem fontos | 23 | 24 |
| NT/NV | 0 | 1 |

A márkajelzés **értéknövelő funkcióját a diákok 40%-a ismeri el**. A nemek között e téren is jelentős különbség mutatkozik, a nők 32%-ával szemben a férfiak 48%-a társít a márkajelzéshez magasabb értéket.

1. A tényleges arányoktól való eltérés korrekciója súlyozás útján történt a következő szempontok szerint: az iskola régiója, az iskola típusa, a válaszadók neme. A 2011 után hatályba lépett, szigorúbb jogszabályok miatt 2015-ben csak a 16. életévüket már betöltött diákok megkérdezésére nyílt lehetőség, szemben a 2011. évi kutatással, amikor a minta a 14-16 évesekre is kiterjedt. Ez az oka annak, hogy csak a 17. életévüket betöltött tanulókra vonatkozóan rendelkezett a kutatás összehasonlító adatokkal. [↑](#footnote-ref-1)
2. A kérdőív kitöltése az iskolákban tanóra keretében történt. A kérdőív nyitott és zárt kérdéseket egyaránt tartalmazott, és kitöltésének időigénye közel 20 perc volt. [↑](#footnote-ref-2)
3. Az összehasonlító adatok minden esetben 17. életévet betöltő diákokra vonatkoznak. [↑](#footnote-ref-3)